Talle vrae oor Gautengse tienlingGosiame Sithole het vandeesweek glo aan 10 babas geboorte geskenk. Langs haar sit haar man, Tobogo Tsosetsi. (Foto: Thobile Mathonsi/African News Agency/IOL) Daar hang talle vraagtekens oor die geboorte van ’n tienling in Gauteng wat glo ook ’n nuwe Guinness-wêreldrekord laat spat het. Die nuus dat die 37-jarige Gosiame Thamara Sithole van Tembisa Maandagaand aan sewe seuns en drie dogters geboorte in “’n Pretoriase hospitaal” geskenk het, het Dinsdag soos ’n veldbrand versprei. Die storie is deur Pretoria News gebreek en spog met foto’s van ’n hoogswanger Sithole by haar man, Tobogo Tsosetsi. Die blyk egter dat niemand, selfs nie die regering nie, weet waar om dié egpaar en hul spruite op te spoor nie. Daar is ook nog geen foto’s van die babas gepubliseer nie. Intussen het Ekurhuleni se burgemeester, Mzwandile Masina, Woensdagoggend op Twitter gesê die familie is gevind en dat dit volgens hulle inligting “goed gaan”. Daar is egter nie verdere besonderhede verskaf nie. Phumla Williams, direkteur-generaal van die regering se kommunikasie-en-​inligtingstelsel, het gister op Twitter gesê dat haar departement bykans die hele dag na dié tienling gesoek het. Williams het ook in ’n verklaring gesê die geboorte kon nog nie by enige staatsfasiliteit bevestig word nie. “Ons moet die geloofwaardigheid van hierdie geboorte bevestig sodat ons die nodige ondersteuning kan bied,” sê Williams. Williams het nog nie aangedui of daar intussen vordering met die soektog gemaak is nie. Boonop het Jessica Dawes, senior reklameagent by Guinness Wêreldrekords, gesê dat hulle ook nog nie dié nuwe wêreldrekord kon verifieer nie. “Ons rekordspan, in samewerking met ’n spesiale konsultant, ondersoek die saak en sal so gou as moontlik meer inligting beskikbaar stel.” Opgewonde Suid-Afrikaners was ywerig om vir dié nuwelinge ’n “nasionale babatee” te hou met skenkings wat van heinde en verre ingestroom het. Lucky Star het hulle gelukwense op Twitter uitgespreek en gesê dat hulle ’n jaar se Pilchards-visvoorraad aan die gesin gaan skenk. Hungry Lion SA, wat ’n reeks kettingrestaurante bedryf, het ook aangedui dat hulle die gesin elke maand vir jaar lank met ’n 21-stuk-hoenderboks sal bederf. Die storie het sedertdien opslae in plaaslike sowel as internasionale nuus gemaak. Luidens berigte was die egpaar se eerstelinge ’n tweeling en is hulle nou ’n gesin van 14. Maroela Media kon nie die familie se sogenaamde woordvoerder vir kommentaar bereik nie.